MOŽNO  SPRÍSTUPNIŤ

Predkladacia správa

Uznesením vlády SR číslo 690 zo 14. septembra 2005 k analýze a návrhu ďalšieho postupu v oblasti vyplácania dividend od spoločností s majetkovou účasťou štátu a Fondu národného majetku SR vláda uložila v bode B.2 podpredsedovi vlády a ministrovi hospodárstva predložiť na rokovanie vlády analýzu ziskovosti a návrh opatrení na zvýšenie výšky vyplácaných dividend v spoločnosti Slovenské elektrárne, a.s. Bratislava a v spoločnosti Slovenská elektrizačná prenosová sústava, a.s. Bratislava v termíne do 30. novembra 2005.

Predkladaný materiál analyzuje vývoj ziskovosti a vyplácania dividend spoločnosti Slovenské elektrárne, a.s. (ďalej ako SE, a.s.) od jej vzniku v roku 2002 ako aj možnosti zabezpečenia maximálnej výšky dividend za rok 2005.

Z analýzy vyplýva, že vzhľadom k viacerým negatívnym vplyvom na finančnú situáciu dosiahnu SE, a.s. nižší hospodársky výsledok oproti roku 2004, ale podstatne vyšší ako bola očakávaná skutočnosť pred prijatím opatrení na eliminovanie negatívnych vplyvov.  Vzhľadom na pokročilé štádium privatizácie SE, a. s., a potrebu investícií spoločnosti definovanú v Strategickom investičnom pláne je potrebné rokovať so spoločnosťou Enel S.p.A o reálnosti a možnostiach výplaty dividend za roky 2005 - 2008.

Predkladaný materiál nemá negatívny vplyv na štátny rozpočet, pretože  Ministerstvo hospodárstva SR na základe podkladov o očakávanej skutočnosti zo spoločnosti SE, a.s. neočakávalo kladný hospodársky výsledok SE, a.s. za rok 2005 a výplatu dividend spoločnosťou SE, a.s. v roku 2006 a túto skutočnosť aj nahlásilo v čase spracovania štátneho rozpočtu na Ministerstvo financií SR. Materiál nemá ekonomický, environmentálny vplyv ani vplyv na zamestnanosť. Z toho dôvodu nepredkladáme doložku finančných, ekonomických, environmentálnych vplyvov a vplyvov na zamestnanosť.

Predkladaný materiál nie je vhodný k sprístupneniu, pretože materiál obsahuje informácie označené ako obchodné tajomstvo v zmysle §10 zákona číslo 211/2000 Z. z. o slobodnom prístupe k informáciám. Niektoré informácie uvedené v „Správe...“  sú v zmysle Zmluvy o kúpe akcií týkajúcej sa predaja a kúpy 66% podielu na základnom imaní Slovenských elektrární, a.s. (ďalej len „ZKA“) predmetom obchodného tajomstva kupujúceho. Niektoré informácie uvedené v časti 2. Analýza ziskovosti SE, a.s. sú predmetom obchodného tajomstva spoločnosti Slovenské elektrárne, a.s.